ที่ประชุมคณะกรรมการนโยบายปาล์มแห่งชาติ ให้ กฟผ.รับซื้อ น้ำมันปาล์มดิบ 200,000 ตัน ใน 3 เดือน พร้อมสนุบสนุนปัจจัยการผลิตชาวสวนปาล์ม เข้า ครม.พิจารณาสัปดาห์หน้า
พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายปาล์มแห่งชาติ ครั้งที่ 2/2562 ที่ทำเนียบรัฐบาล โดยที่ประชุม ได้เน้นย้ำ การเร่งแก้ปัญหาความเดือดร้อนของเกษตรกรชาวสวนปาล์มนำ้มัน ที่ราคาผลผลิตตกต่ำ จากสภาพอากาศร้อนจัดสงผลปาล์มสุกเร็ว เป็นผลให้ผลผลิตปาล์มดิบออกสู่ตลาดมาก จนล้นกำลังสกัดจากโรงสกัดที่มีอยู่ ซึ่งส่งผลให้ราคาผลปาล์มหน้าลานเท มีราคาตกลง โดยกำชับให้ กระทรวงพาณิชย์ ร่วมกับกระทรวงพลังงาน กระทรวงเกษตรและสหกรณ์ กระทรวงอุตสาหกรรมและหน่วยงานที่เกี่ยวข้อง ต้องทำงานเป็นทีม ประสานงานใกล้ชิด เร่งลดปริมาณนำ้มันดิบส่วนเกิน ทั้งมาตรการปรับสมดุลนำ้มันปาล์มในประเทศ โดยใช้นำมันปาล์มดิบเป็นเชื้อเพลิงในการผลิตกระแสไฟฟ้า การส่งเสริมการใช้นำ้มันดีเซลหมุนเร็ว บี 20 รวมทั้งการเข้มงวดตรวจสอบสต๊อกนำ้มันปาล์มดิบคงเหลือให้เป็นผลรูปธรรมโดยเร็ว        ทั้งนี้ ที่ประชุมได้มีมติให้กระทรวงพลังงาน โดย การไฟฟ้าฝ่ายผลิต นำแนวทางการดูดซับน้ำมันปาล์มดิบ จำนวน 200,000 ตัน ไปผลิตกระแสไฟฟ้า ใน 3 เดือน โดยเร่งจัดซื้อนำ้มันปาล์มดิบ จากโรงงานสกัด ที่ กระทรวงพาณิชย์ กำหนดคุณสมบัติ ทันทีในเดือน พฤษภาคมนี้ จำนวน 100,000 ตัน พร้อมทั้งให้ ปตท. เร่งเข้ามาจัดซื้อนำ้มันปาล์มดิบ เพื่อเพิ่มปริมาณการผลิต นำ้มันดีเซลบี 20 และประสานกับทุกส่วนราชการที่เกี่ยวข้อง กระตุ้นและส่งเสริมการใช้นำ้มันดีเซล บี 20 รวมทั้งให้ กระทรวงอุตสาหกรรมประสานและติดตามความร่วมมือจากโรงงานสกัดทุกโรง        พร้อมกันนี้ขอให้กระทรวงพาณิชย์ ประสาน กระทรวงเกษตรและสหกรณ์ นำแนวทางแก้ปัญหาราคาปาล์มน้ำมันให้อยู่ในราคาที่เหมาะสม โดยเร่งติดตามขับเคลื่อนแก้ปัญหาทั้งระบบให้มีผลทันที รวมทั้งให้ประสานลดราคาปุ๋ยแก่เกษตรกร และส่งเสริมการบริโภคนำ้มันปาล์ม พร้อมทั้งให้ กระทรวงเกษตรฯ เร่งเข้าไปช่วยเหลือเกษตรกรโดยตรง และช่วยลดต้นทุนการผลิต โดยเฉพาะปุ๋ย ซึ่งจะมีมาตรการลดดอกเบี้ยหรือปลอดดอกเบี้ย สำหรับเกษตรกร ที่เป็นสมาชิกสหกรณ์ปาล์ม รวมถึงกระทรวงพาณิชย์ เร่งตรวจสต็อกโรงงานน้ำมันปาล์มดิบ มีปริมาณเท่าไร /โดยเตรียมนำมาตรการในที่ประชุม เสนอ ครม. วันอังคารที่ 14 พฤษภาคมนี้